CELEX: 
Language: fi
Date: 2017-10-03 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2016/1011 täydentämisestä sellaisten edellytysten vahvistamiseksi, joilla arvioidaan olemassa olevien vertailuarvojen lakkaamisen tai muuttamisen vaikutuksia

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetulla asetuksella (EU) 2016/1011 (vertailuarvoasetus) otetaan käyttöön yhteinen kehys, jolla varmistetaan rahoitusvälineissä, rahoitussopimuksissa tai sijoitusrahastoissa viitattavien vertailuarvojen tarkkuus ja koskemattomuus. Näin asetuksella pyritään parantamaan sisämarkkinoiden toimivuutta ja saavuttamaan korkeatasoinen kuluttajan- ja sijoittajansuoja.
            
            
               Tämä delegoitu asetus perustuu vertailuarvoasetuksen 51 artiklassa säädettyyn toimivallan siirtoon. Toissijaisuuskysymystä on käsitelty vertailuarvoasetuksen vaikutustenarvioinnissa. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio valtuutti Euroopan arvopaperimarkkinaviranomaisen (EAMV) antamaan sille teknisen lausunnon mahdollisista vertailuarvoasetuksen delegoiduista säädöksistä. EAMV antoi lausunnon komissiolle 10. marraskuuta 2016. Teknistä lausuntoa laatiessaan EAMV toteutti kaksi julkista kuulemista – yhden helmi-maaliskuussa 2016 (julkaistu 51 vastausta
                  1
               ) ja toisen kesäkuussa 2016 (julkaistu 33 vastausta
                  2
               ). Lisäksi se järjesti avoimen kuulemistilaisuuden 29. helmikuuta 2016. Komissio osallistui lausuntoa laatineen EAMV:n työryhmän kokouksiin ja avoimeen kuulemistilaisuuteen sekä otti kuulemisissa annetut vastaukset huomioon laatiessaan delegoitua asetusta. 
            
            
               Tahot, jotka antoivat vastauksen EAMV:n teknisen lausunnon luonnosta koskevaan kuulemiseen, kannattivat pääsääntöisesti luonnosta. Ne myös tukivat EAMV:n ehdotusta julkaista vertailuarvot, joita voitaisiin käyttää tämän delegoidun säädöksen mukaisesti. Vertailuarvoasetuksen 51 artiklassa säädetty toimivallan siirto ei kuitenkaan anna toimivaltaisille viranomaisille lupaa julkaista vertailuarvoja. Sen vuoksi tätä ehdotusta ei ole sisällytetty tähän delegoituun säädökseen.
            
            
               Suuri enemmistö vastaajista myös kannatti EAMV:n ehdotusta siitä, että edellytyksiä koskeva luettelo ei ole luonteeltaan tyhjentävä, koska ei ole mahdollista ennakoida olosuhteita, jotka saattavat johtaa ylivoimaiseen esteeseen tai vastaavanlaiseen tilanteeseen. Vastaajat pitivät myönteisenä sitä, ettei edellytyksille ole asetettu aikarajaa. 
            
            
               Useat vastaajat katsoivat, että ensimmäinen edellytys, joka koskee menetelmien tai syöttötietojen muutoksia, jotka johtavat merkittävästi erilaiseen vertailuarvoon, oli liian epämääräinen. Tämän vuoksi ennakoituja muutosten tyyppejä on selvennetty johdanto-osan kappaleessa. 
            
            
               Komissio piti kahdenvälisiä kokouksia eri sidosryhmien kanssa vuonna 2016 ja vuoden 2017 ensimmäisellä neljänneksellä keskustellakseen delegoiduista säädöksistä. Se järjesti myös kaksi asianomaisen asiantuntijaryhmän kokousta, joissa delegoiduista toimenpiteistä keskusteltiin jäsenvaltioiden valtiovarainministeriöiden ja valvontaviranomaisten asiantuntijoiden sekä Euroopan parlamentin ja EAMV:n tarkkailijoiden kanssa. 
            
            
               Yleisöä pyydettiin antamaan palautetta asetusta (EU) 2016/1011 täydentäviin komission delegoitujen asetusten luonnoksiin komission sisäisen lausuntokierroksen jälkeen 22. kesäkuuta ja 20. heinäkuuta 2017 välisenä aikana. Tämän delegoituun säädökseen ei esitetty erityisiä huomautuksia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tässä delegoidussa asetuksessa vahvistetaan ei-tyhjentävä luettelo edellytyksistä, jotka toimivaltaisen kansallisen viranomaisen on otettava huomioon, kun se arvioi lupaa käyttää unionissa olemassa olevaa vertailuarvoa, joka ei täytä vertailuarvoasetuksen vaatimuksia.
            
            
               KOMISSION DELEGOITU ASETUS (EU) …/…,
            
            
               annettu 3.10.2017,
            
            
               Euroopan parlamentin ja neuvoston asetuksen (EU) 2016/1011 täydentämisestä sellaisten edellytysten vahvistamiseksi, joilla arvioidaan olemassa olevien vertailuarvojen lakkaamisen tai muuttamisen vaikutuksia
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011
                  3
                ja erityisesti sen 51 artiklan 6 kohdan,
            
            
               sekä katsoo seuraavaa:
            
            
               (1)Sen varmistamiseksi, että toimivaltaiset viranomaiset soveltavat asetuksen (EU) 2016/1011 51 artiklan 4 kohtaa samalla tavalla, on aiheellista täsmentää, millä edellytyksillä toimivaltaiset viranomaiset voivat päättää, että olemassa olevan vertailuarvon lakkaaminen tai muuttaminen voisi johtaa ylivoimaiseen esteeseen tai estää olemassa olevaan vertailuarvoon viittaavan rahoitussopimuksen tai rahoitusvälineen ehtojen tai sijoitusrahaston sääntöjen soveltamisen taikka muutoin rikkoa niitä.
            
            
               (2)Tämä pätee erityisesti ”ylivoimaiseen esteeseen”, joka on käsite, jota tulkitaan eri tavalla eri jäsenvaltioissa.
            
            
               (3)Indeksin merkittävästi erilainen arvo on yksi keskeisimmistä syistä siihen, että vertailuarvoon viittaavan rahoitussopimuksen tai rahoitusvälineen ehtojen tai sijoitusrahaston sääntöjen soveltaminen estyy taikka niitä rikotaan muutoin. Nämä merkittävästi erilaiset arvot voivat johtua indeksin aikasarjojen äkillisestä lakkaamisesta tai indeksin volatiliteetin erilaisesta tasosta, joka voi puolestaan johtua muutoksista vertailuarvon tarjoamiseen sovellettavissa menetelmissä tai syöttötiedoissa, joiden perusteella vertailuarvo lasketaan. Toimivaltaisten viranomaisten olisi arvioitava tällaisten muutosten mahdolliset vaikutukset tapauskohtaisesti, koska lakkaamisen tai indeksin volatiliteetin muutoksen merkittävyys riippuu hyvin paljon vertailuarvon ja siihen viittaavien rahoitusvälineiden, rahoitussopimusten tai sijoitusrahastojen luonteesta.
            
            
               (4)Muutokset käytettävien syöttötietojen tyypissä tai tietolähteiden luotettavuudessa voivat vaikuttaa siihen, miten vertailuarvo soveltuu tietyntyyppiseen käyttöön. Sen vuoksi toimivaltaisten viranomaisten olisi arvioitava, voisivatko kyseiset muutokset johtaa ylivoimaiseen esteeseen tai estää sopimusehtojen soveltamisen taikka muutoin rikkoa niitä.
            
            
               (5)Ylivoimaisen esteen muodostavat tapahtumat, sopimusehtojen soveltamisen estyminen tai niiden rikkominen muutoin on vähemmän todennäköistä, jos käytettävissä on hyväksyttävä korvaava vertailuarvo tai ainakin asianomaisissa asiakirjoissa viitattu menettely tällaisen korvaavan vertailuarvon valitsemiseksi. 
            
            
               (6)Indikaattorit, joilla mitataan erityisen omintakeisia markkinoita, saattavat pohjautua merkittävästi indeksin tarjoajan maineeseen, arviointikykyyn tai asiantuntemukseen. Sen vuoksi toimivaltaisten viranomaisten olisi arvioitava, voisiko indeksin tarjoajan muuttuminen johtaa kyseisissä olosuhteissa ylivoimaiseen esteeseen tai estää sopimusehtojen soveltamisen taikka muutoin rikkoa niitä,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Arvioinnissa huomioon otettavat edellytykset
            
            
               1.Toimivaltaisen viranomaisen on asetuksen (EU) 2016/1011 51 artiklan 4 kohdan soveltamiseksi otettava huomioon seuraavat edellytykset arvioidessaan, johtaisiko kyseisen asetuksen vaatimusten vastaisen vertailuarvon lakkaaminen tai muuttaminen ylivoimaiseen esteeseen tai estäisikö se kyseiseen vertailuarvoon viittaavan rahoitussopimuksen tai rahoitusvälineen ehtojen tai sijoitusrahaston sääntöjen soveltamisen taikka rikkoisiko se niitä muutoin:
            
            
               a)vertailuarvon muuttaminen edellyttäisi merkittäviä muutoksia syöttötietojen luonteeseen, näiden tietojen määrittämisessä sovellettaviin menetelmiin, itse tietojenkeruuprosessiin tai muihin vertailuarvon tarjoamisen osa-alueisiin, mikä johtaisi vertailuarvon merkittävästi erilaiseen arvoon;
            
            
               b)syöttötietojen tai kyseisten tietojen määrittämisessä sovellettavien menetelmien muuttaminen, jotta vertailuarvo olisi asetuksen (EU) 2016/1011 mukainen, heikentäisi vertailuarvon edustavutta sen markkinan tai taloustilanteen suhteen, jota vertailuarvon on tarkoitus mitata, mikä viime kädessä muuttaisi vertailuarvon luonnetta;
            
            
               c)vertailuarvolle, joka ei täytä asetuksen (EU) 2016/1011 vaatimuksia, ei ole olemassa korvaavaa vertailuarvoa, joka
            
            
               i)täyttää asetuksen (EU) 2016/1011 vaatimukset;
            
            
               ii)mittaa samaa markkinaa tai samaa taloustilannetta;
            
            
               iii)on joko merkitty asetuksen (EU) 2016/1011 36 artiklassa tarkoitettuun julkiseen rekisteriin tai jonka tarjoaa kyseiseen rekisteriin merkitty hallinnoija;
            
            
               d)vertailuarvoon viittaavissa olemassa olevissa rahoitussopimuksissa, rahoitusvälineissä ja sijoitusrahastoissa sekä niihin liittyvissä asiakirjoissa ei määrätä korvaavasta vertailuarvosta tai niihin ei sisälly sääntöjä siitä, miten tällainen korvaava vertailuarvo on määritettävä, tai muita asianmukaisia varotoimenpiteitä;
            
            
               e)vertailuarvon siirtäminen yhdeltä hallinnoijalta toiselle aiheuttaisi huomattavia muutoksia vertailuarvoon.
            
            
               2.
                     Edellä 1 kohdassa tarkoitettuja edellytyksiä on sovellettava tapauskohtaisesti.
            
         
         
            
               2 artikla
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 3.10.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  EUVL L 171, 29.6.2016, s. 1.